TOA แจงเหตุไฟไหม้โรงงานสำโรง ไม่กระทบธุรกิจ ยันทำประกันครอบคลุม
TOA แจงเหตุไฟไหม้สายการผลิตแลคเกอร์ภายในโรงงานสำโรง สร้างเสียหายต่อเครื่องจักร อาคาร สินค้ากึ่งสำเร็จรูป และระบบไฟฟ้าบางส่วน เร่งประเมินมูลค่าความเสียหาย ยันไม่กระทบธุรกิจ เหตุทำประกันครอบคลุม
TOA แจงเหตุไฟไหม้สายการผลิตแลคเกอร์ภายในโรงงานสำโรง เร่งประเมินมูลค่าความเสียหาย ยันไม่กระทบธุรกิจ เหตุทำประกันครอบคลุม
20 ส.ค. 2564

บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA ระบุว่า เมื่อวันที่ 19 สิงหาคม 2564 เวลาประมาณ 18.15 น. ได้เกิดเหตุเพลิงไหม้บริเวณสายการผลิตแลคเกอร์ภายในโรงงานสำโรง ของบริษัทฯ ซึ่งตั้งอยู่ที่ซอยผูกมิตร ถนนทางรถไฟสายเก่า ตำบลสำโรงใต้ อำเภอพระประเเดง จังหวัดสมุทรปราการ และสามารถควบคุมเพลิงไหม้ได้ในเวลาประมาณ 19.00 น. ส่วนสาเหตุเพลิงไหม้นั้นยังอยู่ระหว่างการสอบสวนของกองพิสูจน์หลักฐานในขณะเกิดเหตุมีพนักงานที่ปฏิบัติงานในพื้นที่ได้รับบาดเจ็บเพียงเล็กน้อย 2 คนและสามารถกลับบ้านได้
ทั้งนี้เหตุการณ์ดังกล่าวเกิดความเสียหายต่อเครื่องจักร อาคาร สินค้ากึ่งสำเร็จรูป และระบบไฟฟ้าบางส่วนของสายการผลิตแลคเกอร์ซึ่งบริษัทฯ และบริษัทประกันภัยอยู่ระหว่างการประเมินมูลค่าความเสียหายที่เกิดขึ้น โดยบริษัทฯ มีการทำประกันอัคคีภัยคุ้มครองความเสียหายต่อสินทรัพย์และสินค้าไว้ อย่างไรก็ตามเหตุการณ์นี้ไม่มีผลกระทบต่อฐานะการเงินและการดำเนินงานอย่างมีนัยสำคัญ